Uutuuskirja: Eero Heinäluoma oli täysin piittaamaton eduskuntaryhmän luottokorttilaskuja koskevasta ohjeistuksesta – ”Yhdestäkään ostoksesta ei kuittia”

Demareiden eduskuntaryhmän luottokortilla oli tehty tax free -ostoksia Yhdysvaltain-matkalla.

Ryhmäjohtaja Eero Heinäluoma ei ollut turhan tarkka luottokorttilaskujensa kuittien toimittamisen kanssa.­

Eduskuntaryhmän puheejohtaja Eero Heinäluoma (sd) ei ollut turhan tarkka luottokorttilaskujensa kuittien toimittamisessa tilitoimistoon.

Heinäluoma oli eduskunnan tilitoimiston ex-päällikön Pertti J. Rosilan kirjan Arkadianmäen kirstunvartija (Tammi) mukaan jopa täysin piittaamaton saamistaan ohjeista toimittaa kuitit.

Heinäluoma sai Sdp:n eduskuntaryhmän luottokortin keväällä 2010, kun hänestä tuli eduskuntaryhmän puheenjohtaja.

Eero Heinäluoma (sd) oli eduskuntaryhmän puheenjohtajana helmikuusta 2010 kevään 2011 eduskuntavaaleihin asti. Pertti J. Rosilan muistelmien mukaan Heinäluoma ei sinä aikana toimittanut kuitteja demareiden luottokortistaan eduskunnan tilitoimiston tarkastukseen.­

Eduskuntaryhmät toimittavat kuittejaan tilitoimistoon, joka valvoo ja tarkastaa vuosittain ryhmien rahakäyttöä.

Kun Sdp vuonna 2011 toimitti edellisen vuoden kuittejaan tulitoimistoon, ryhmäjohtaja Heinäluoman luottokorttilaskuja vuodelta 2010 ei ollut Sdp:n nipussa.

– Vuoden 2010 tarkastuksessa huomasin, että yhdestäkään luottokorttiostosta hän ei ollut toimittanut ryhmälle kuittia tai mitään selvitystä, kuten olisi kuulunut.

– Luottokunnan laskusta näkyi, että esimerkiksi USA:n matkalla oli tehty ostoksia lentoaseman tax free -myymälöistä. Summat olivat vähäisiä, ja luottokortin käyttö muistutti ruotsalaisen demariministeri Mona Sahlinin taannoista ministeriluottokortin käyttämistä yksityisiin menoihin, Rosila paljasti kirjassaan.

Rosila kertoi muistuttaneensa Sdp:n ryhmäkanslian palkollista väkeä siitä, että kuitit on pakko toimittaa.

Eduskunnan entisen talouspäällikön Pertti J. Rosilan muistelmateos Arkadianmäen kirstunvartija julkaistiin tiistaina.­

Kun Rosila syksyllä 2011 kirjoitti tarkastusraporttia eduskuntaryhmien edellisvuoden tileistä, Heinäluomasta oli tullut puhemies.

– Hallintojohtaja Pertti Rauhion ohjeiden mukaan kirjoitin yleisellä tasolla, että ryhmien luottokorttien käytöstä tulee liittää kuitit kirjanpitoaineistoon, joten Heinäluoma pääsi kuin koira veräjästä, Rosila totesi.

Heinäluomat kuitit puuttuivat myös demareiden vuoden 2011 tileistä, joten Rosila kirjoitti asiasta seuraavaan tarkastuskertomukseen.

– Tarkastuskertomukseen en kirjoittanut nimiä vaan mainitsin eduskuntaryhmät, joiden raporteissa oli puutteita, Rosila kertoi.

Puhemiehenä Heinäluoman luottokorttiostoista toimitettiin kuitit tilitoimistoon.

Eero Heinäluoma ei uutuuskirjan mukaan antanut puhemiehenä tilintarkastajille tietoja edustustilaisuuksiensa osallistujista.­

Mutta puhemies Heinäluoma ei Rosilan mukaan halunnut toimittaa eduskunnan tilintarkastajille tietoja puhemiehen edustustilaisuuksiin osallistuneista ihmisistä.

– He (tilintarkastajat) pyysivät, että puhemiehen edustuskululaskuihin tulee merkitä osallistujien nimet ja tilaisuuden tarkoitus. Tilintarkastajien pyyntö oli aina siihen asti eduskunnassa otettu tosissaan.

– Nyt Heinäluoma kieltäytyi noudattamasta pyyntöä. Paavo Lipponen oli vuonna 2005 päättänyt, että hänen edustuslaskuihinsa ei merkitä nimiä. Siitä lähtien tiedot oli merkitty sihteerin kalenteriin, josta tilintarkastajat olivat tarvittaessa voineet ne jälkikäteen tarkastaa, Rosila sanoi kirjassaan.

Rosila kiittelee kuitenkin Heinäluomaa eduskunnan tiukaksi taloudenpitäjäksi. Rosilan mukaan Heinäluoma oli puhemiehenä niinistömäisempi kuin Sauli Niinistö.